Benjamin Curmi fetaħ protest ġudizzjarju kontra Banif Bank fejn sostna li nsterqulu €8,000 wara li ħħekkjawlu l-kont tal-bank. Curmi qal li l-każ seħħ f’Lulju tal-2013 meta nnota li nġibdulu €8000 mill-kont tal-bank tiegħu mingħajr ma kien jaf. Qal li s-somma kienet depożitata f’kont tal-bank barra minn xtutna f’isem persuna li ma jafhiex. Curmi qal li huwa mill-ewwel ipprotesta mal-bank u wara investigazzjonijiet li saru, irriżulta li flus inġibdu minn xi ħadd li għandu l-IP address tiegħu fil-Malasja. Curmi qal li rriżulta li din il-persuna mhux magħrufa kellha d-dettalji preċeżi biex tidħol fil-kont bankarju tiegħu u ta’ tliet persuni oħra. Huwa ipprotesta li l-Bank irrifjuta li jagħtih l-informazzjoni kollha li talab biex jipprova dak li seħħ bl-iskuża tal-kunfidenzjalità. Huwa qal li l-persuna li daħħalu fil-kont tiegħu seta’ jagħmel hekk biss permezz ta’ informazzjoni minn ġewwa jew minħabba nuqqasijiet fis-sistema ta’ sigurtà tal-bank. Huwa qal li qed iżomm lill-bank responsabbli u talab li jingħatawlu flus lura bl-ispejjeż. Intant, fi stqarrija l-Banif Bank qal li nvestiga l-każ u jiċħad l-allegazzjonijiet kollha. Il-bank qal li jrid jassigura l-pubbliku li japplika kontrolli rigorużi f’kull ħin skont l-ogħla livelli ta’ sigurtà internazzjonali u li l-ebda sistema ta’ sigurtà li juża ma ġiet iħħekkjata. Qal ukoll li l-bank se jwieġeb għall-allegazzjonijiet kollha fil-post adattat.